SET เช้าพุ่ง 10 จุด รับปัจจัยหนุนฟันด์โฟลว์ไหลเข้า-เฟดไม่เร่งขึ้นดอกเบี้ย
SET เช้าพุ่ง 10 จุดรับปัจจัยหนุนฟันด์โฟลว์ไหลเข้าต่อเนื่องหลังจากค่าเงินบาทแข็งค่าขึ้นสูงสุดในรอบ 6 เดือน และคลายกังวล “เฟด” ไม่เร่งขึ้นดอกเบี้ย รวมทั้งแรงซื้อดักงบและเงินปันผลปี 2564
17 ก.พ. 2565

ดัชนีตลาดหุ้นไทย ณ เวลา 10:05 น. อยู่ที่ 1,711.65 จุด เพิ่มขึ้น 10.20 จุด หรือ 0.60% สูงสุดที่ 1,713.29 จุด ต่ำสุดที่ 1,708.43 จุด มูลค่าการซื้อขาย 9.57 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้ามีโอกาสที่จะแกว่งตัวเพิ่มสูงขึ้น โดยได้รับปัจจัยหนุนจากทิศทางเม็ดเงินต่างชาติที่มีโอกาสไหลเข้าต่อเนื่อง หลังจากค่าเงินบาทแข็งค่าขึ้นสูงสุดในรอบ 6 เดือน โดยวานนี้ที่เป็นวันหยุดของตลาดหุ้นไทย ขณะที่ตลาดหุ้นในภูมิภาคปรับตัวเพิ่มสูงขึ้น
นอกจากนี้ความกังวลเกี่ยวกับการเร่งขึ้นดอกเบี้ยสหรัฐลดลง หลังรายงานการประชุมบ่งชี้ว่าธนาคารกลางสหรัฐ (เฟด) อาจจะไม่เร่งปรับขึ้นอัตราดอกเบี้ยในเวลาที่รวดเร็วและรุนแรงไปกว่าที่ตลาดได้คาดการณ์ไว้
ทั้งนี้พร้อมให้แนวรับ 1,690 จุด และแนวต้าน 1,710-1,720 จุด
บล.กรุงศรี ระบุในบทวิเคราะห์วันนี้ (17 ก.พ. 2565) โดยประเมินว่า SET ปรับตัวขึ้นแนวต้าน 1,708-1,710 จุด ก่อนจะสลับอ่อนตัวตามแรงหนุนรายงานการประชุม FED ที่บ่งชี้ว่าอาจไม่เร่งปรับขึ้นอัตราดอกเบี้ยแบบรวดเร็วและรุนแรงซึ่งเป็นบวกต่อทิศทาง Fund flow รวมถึงแรงซื้อดักงบและเงินปันผลปี 2564 อย่างไรก็ตามสถานกาณ์ตึงเครียดระหว่างรัสเซีย-ยูเครนยังมีความไม่แน่นอนส่งผลให้ภาวะตลาดมีความผันผวน